Entiset kansanedustajat muistelevat vanhoja hyviä aikoja Jälkikaikuja eduskunnasta -kirjassa.

Tony Halme (ps) harkitsi Moskovassa venäläisen parlamentaarikon iskemistä kanveesiin. EERO LIESIMAA

Eduskuntaan viime vaaleissa paluun tehnyt Toimi Kankaanniemi (ps) arvioi, että elämä eduskunnassa on muuttunut ankeammaksi. Hän istui eduskunnassa vuodesta 1987 lähtien yhteensä 24 vuotta kristillisten edustajana.

– Yöistunnoista luopuminen, äänestysten siirtyminen istuntojen alkuun, kännykät ja lopulta Pikkuparlamentin valmistuminen hajottivat sosiaalisen työyhteisön. Edustajat eivät enää eläneet kahvilassa. Samalla taisivat aiemmin aika ajoin syttyneet romanssitkin miltei loppua. Elämä talossa muuttui ankeammaksi. Valitettavasti, Kankaanniemi suree veteraanikansanedustajien yhdistyksen julkaisemassa kirjassa.

Kankaanniemi nousi otsikoihin keväällä, kun Keskisuomalainen paljasti hänen lähetelleen seksuaalissävytteisiä viestejä naisille eri puolilla Suomea. Kirjassa hän mainitsee eduskunnan aiemmat häirintäkohut.

– Edustaja Sulo Aittoniemi otti senkin huumorin kannalta ja totesi, että useimmat eduskunnan naiset ovat murheissaan siitä, kun kukaan ei heitä häiritse.

Kaarina Dromberg (kok) muistelee puolustelleensa puoluetoveriaan Ilkka Kanervaa, kun taksikuski ihmetteli julkisuudessa olleita tekstiviestejä.

– Vastasin hänelle, että olen istunut hänen vieressään kahdeksan vuotta, eikä hän ole edes nipistänyt minua, jolloin taksikuski katsoi taakse ja tokaisi, että taitaa olla ikäkysymys. Kerrankin rehellinen taksinkuljettaja.

Toimi Kankaanniemi valittelee, että elämä eduskunnassa on muuttunut ankeammaksi. KARI PEKONEN

Viina maistui

Kirjaan on päätynyt myös pari muistelua juopottelusta. SKDL:n ja SDP:n entinen kansanedustaja Ilkka-Christian Björklund muistelee, miten eduskunnan pankkivaltuusmiehet saapuivat New Yorkiin. Seurueeseen kuului Suomen Pankin johtaja, joka oli nauttinut virvokkeita siinä määrin, että hän tarvitsi kaksi kantajaa.

Vastassa ollut pääkonsuli tiedusteli, kukahan päihtynyt kansanedustaja mahtaa olla.

– Pankkivaltuuston irvileuat kysyivät puolestaan pääkonsulilta: ”Mistä päättelet että hän on kansanedustaja?”

Nimettömänä pysyttelevä kansanedustaja puolestaan on kirjoittanut kirjaan kuvauksen siitä, miten hän heräsi työhuoneensa kaappiin sammuneena. Takana oli neuvonpito ministeriössä Esko Ahon (kesk) pääministerikaudella.

Halme Moskovassa

Kristillisdemokraattien ex-edustaja Bjarne Kallis muistelee tiukkaa ilmapiiriä Moskovassa, kun puolustusvaliokunta vieraili siellä Kauko Juhantalon (kesk) johdolla kymmenkunta vuotta sitten.

Suomalaiset kansanedustajat tunsivat olevansa syytettyjen penkillä. Venäläiset isännät tekivät selväksi, että he olivat pettyneitä suomalaisiin. Ammattinyrkkeilijänäkin maineitta niittäneen, sittemmin edesmenneen kansanedustaja Tony Halmeen (ps) pinna uhkasi katketa.

– Tony Halme sanoi, että häntä tuo syyttely ärsytti niin paljon, että hän oli jo katsonut kenet hän isännistä lyö kanveesiin. Onneksi sävy parani loppua kohti eikä Tonyn tarvinnut toteuttaa uhkaustaan.